
Text rozhodnutia
Súd: Krajský súd Banská Bystrica Spisová značka: 23S/234/2019 Identifikačné číslo súdneho spisu: 6019200667 Dátum vydania rozhodnutia: 24. 06. 2020 Meno a priezvisko sudcu, VSÚ: JUDr. Drahomíra Mikulajová ECLI: ECLI:SK:KSBB:2020:6019200667.2 ROZSUDOK V MENE SLOVENSKEJ REPUBLIKY Krajský súd v Banskej Bystrici, ako správny súd, v senáte zloženom z predsedníčky senátu JUDr. Drahomíry Mikulajovej (sudca spravodajca) a členov senátu JUDr. Jany Novotnej a JUDr. Silvie Zdráhalovej Rúfusovej, v právnej veci žalobcu: Mytikas, s. r. o., so sídlom Cementárenská 16, 974 01 Banská Bystrica, IČO: 44 090 021, právne zastúpený: JUDr. Ing. Darina Králiková, advokátka, so sídlom Nám. Š. Moysesa 17/A, 974 01 Banská Bystrica, proti žalovanému: Finančné riaditeľstvo SR, Lazovná 63, 974 01 Banská Bystrica, o preskúmanie zákonnosti rozhodnutia žalovaného č. 1100902/195498/2016/STA zo dňa 22.04.2016, takto r o z h o d o l : I. Súd žalobu z a m i e t a. II. Žalobcovi právo na náhradu trov konania, vrátane trov kasačného konania, nepriznáva. o d ô v o d n e n i e : 1. Colný úrad Banská Bystrica, ako prvostupňový orgán verejnej správy, rozhodnutím č. 680005546/2015-5164 zo dňa 28.12.2015 podľa ustanovenia § 50 ods. 1 písm. a) zákona č. 563/2009 Z.z. o správe daní (daňový poriadok) a o zmene a doplnení niektorých zákonov (ďalej len „Daňový poriadok“ alebo „zákon č. 563/2009 Z. z.“) uložil žalobcovi registrovanému ako prevádzkovateľ daňového skladu v zmysle § 19 zákona č. 106/2004 Z.z. o spotrebnej dani z tabakových výrobkov predbežné opatrenie spočívajúce v povinnosti zložiť pred prvým prijatím tabakových výrobkov - cigariet zn. L. peňažnú sumu vo výške rovnajúcej sa spotrebnej dani pripadajúcej na priemerné mesačné množstvo tabakových výrobkov, ktoré plánuje skladovať v priestoroch daňového skladu za obdobie 12 mesiacov. 2. Dôvodom takéhoto rozhodnutia bola odôvodnená obava, že v prípade porušenia ustanovení zákona č. 106/2004 Z.z. zakladajúcich vznik daňovej povinnosti spojených s prevádzkovaním daňového skladu, bude nevyrubená daň z množstva tabakových výrobkov - cigariet zn. L. uvedených do daňového voľného obehu (ďalej v texte aj DVO) z prevádzky daňového skladu daňového subjektu vzhľadom k výške zloženej zábezpeky na daň v dobe jej splatnosti a vymáhateľnosti nevymožiteľná, alebo že v tejto dobe bude vymáhanie dane spojené so značnými ťažkosťami. Colný úrad konštatoval, že uložená povinnosť daňový subjekt neobmedzí pri výkone jeho podnikateľskej činnosti v súvislosti s prevádzkovaním daňového skladu. 3. V zákonom stanovenej lehote podal žalobca proti rozhodnutiu colného úradu odvolanie, ktorým žiadal zrušiť prvostupňové rozhodnutie ako nezákonné v rámci autoremedúry, alebo aby ho po postúpení veci zrušil ako nezákonné odvolací orgán. 4. Finančné riaditeľstvo SR, ako odvolací orgán verejnej správy, rozhodnutím č. 1100902/195498/2016/ STA zo dňa 22.04.2016 rozhodnutie Colného úradu Banská Bystrica č. 680005546/2015-5164 zo dňa 28.12.2015 potvrdil. Vysporiadal sa s odvolacími námietkami, ktoré vyhodnotil ako neopodstatnené. Poukázal na znenie ustanovenia § 50 ods. 1 písm. a) Daňového poriadku, na § 20 ods. 2 zákona č. 106/2004 Z.z., v zmysle ktorého osoba, ktorá chce prevádzkovať daňový sklad, pred vydaním povolenia na prevádzkovanie daňového skladu, je povinná zložiť zábezpeku na daň vo výške dane pripadajúcej na priemerné mesačné množstvo tabakových výrobkov, ktoré predpokladá uviesť do daňového voľného obehu za obdobie 12 po sebe nasledujúcich kalendárnych mesiacov, pričom do výšky zábezpeky na daň sa započíta aj daň pripadajúca na množstvo tabakových výrobkov, ktoré predpokladá uviesť do daňového voľného obehu na účely oslobodené od dane. 5. Z odôvodnenia rozhodnutia žalovaného vyplýva, že žalovaný zastáva názor, podľa ktorého inštitút zábezpeky na daň podľa § 20 ods. 2 zákona č. 106/2004 Z.z. a inštitút predbežného opatrenia podľa Daňového poriadku sa navzájom nevylučujú, pretože zákon č. 106/2004 Z.z. v žiadnom zo svojich ustanovení nevylučuje (s ohľadom na ustanovenie § 42 ods. 2) aplikáciu inštitútu predbežného opatrenia v zmysle § 50 ods. 1 Daňového poriadku, a preto nie je možné v tomto prípade aplikovať zásadu lex specialis derogat lex generali, tak ako to namietal odvolateľ (žalobca). 6. Žalovaný v odôvodnení napadnutého rozhodnutia konštatoval, že zábezpeka na daň slúži na zabezpečenie spotrebnej dane, ktorá vznikne uvedením tovaru do DVO za kalendárny mesiac a ktorá sa použije na jej úhradu v prípade, že splatná daň nebude uhradená. Povinnosť jej zloženia, ako aj jej výška vyplýva obligatórne zo zákona. Avšak povinnosť zloženia zábezpeky v zmysle § 20 ods. 2 zákona č. 106/2004 Z.z. predstavuje prebiehajúci dôsledok vzájomnej kooperácie medzi správcom dane a daňovým subjektom prostredníctvom inštitútu predbežného opatrenia podľa § 50 ods. 1 Daňového poriadku. Predbežné opatrenie prikazujúce zložiť peňažnú sumu na účet správcu dane sa môže vzťahovať na akúkoľvek daň a možno ho vydať iba v prípade, že na to existujú zákonné dôvody a v nevyhnutne potrebnom rozsahu, pričom účinnosť predbežného opatrenia je časovo obmedzená. 7. Z odôvodnenia rozhodnutia žalovaného vyplýva, že v predmetnom prípade nebola a ani nie je na skladované cigarety zn. L. v deklarovanom predpokladanom ročnom množstve 1 mil. ks zložená zábezpeka v zmysle zákona č. 106/2004 Z.z. Spotrebná daň na tieto cigarety predstavuje sumu 91 000,- Eur. To, či daňová povinnosť vôbec vznikne, záleží od správania daňového subjektu, či bude postupovať v súlade so zákonom, či bude skladované cigarety vyvážať do tretích krajín a dodrží pritom všetky povinnosti s tým spojené. 8. Podľa žalovaného colný úrad neprejudikoval, že sa odvolateľ dopustí porušenia daňových predpisov. Prijal však toto preventívne opatrenie z dôvodu, že má indície, z ktorých vyplýva, že vzhľadom na zvýšenú mieru rizikovosti daňového subjektu existuje zvýšené riziko, že k porušeniu daňových predpisov a vzniku nedoplatkov by skutočne mohlo dôjsť. Tieto obavy sú dôsledkom správania samotného odvolateľa, a to vzhľadom na personálne prepojenie prostredníctvom osoby konateľa na daňové subjekty, u ktorých colný úrad eviduje nedoplatky na spotrebných daniach. Odôvodnená obava vyplýva aj zo skutočnosti, že sa daňový subjekt účelovo registroval najskôr ako podnik na výrobu cigár v októbri 2015 a následne už v novembri 2015 sa snažil rozšíriť predmet činnosti aj na skladovanie cigariet, hoci nespĺňal podmienky na vydanie povolenia na prevádzkovanie skladu tabakových výrobkov (nepodniká v distribúcii tabakových výrobkov nepretržite minimálne 2 roky a nemá ročný obrat najmenej 500 mil. ks cigariet). Len takýmto podnikateľom zákon umožňuje obchodovať s tabakovými výrobkami v pozastavení dane na základe registrácie ako prevádzkovateľa skladu tabakových výrobkov. Keď tento proces odvolateľovi nebol umožnený, následne požiadal o registráciu ako podnik na výrobu cigariet a hoci splnil zákonom stanovené formálne podmienky pre vydanie povolenia na daňový sklad, jeho úmysel o výrobe cigariet je spochybnený. Odvolateľ sa tiež snažil zavádzať pri množstve cigariet, ktoré predpokladal skladovať, keď v oznámení o zmene týkajúcej sa registrácie zo dňa 12.11.2015 uviedol, že sa má jednať o 10 000 ks cigariet ročne, už v odpovedi na výzvu zo dňa 18.11.2015 uviedol, že správne množstvo má byť 10 mil. ks ročne a nakoniec v žiadosti o registráciu zo dňa 11.12.2015 uviedol predpokladaný ročný objem skladovania cigariet 1 mil. ks. 9. Žalovaný poukázal na to, že žalobca má predmet činnosti podnikania „výroba tabakových výrobkov“ (ktorý ho oprávňuje na registráciu na podnik na výrobu tabakových výrobkov) len od 08.10.2015; tiež na to, že žalobca ešte pred vydaním povolenia na prevádzkovanie daňového skladu, ktoré ho oprávňuje skladovať v daňovom sklade aj cigarety zo dňa 22.12.2015, už dňa 24.11.2015 uzavrel zmluvu na výrobu a predaj tabakových výrobkov - cigarety zn. L. s dodávateľom z Čiech. 10. Žalovaný tiež poukázal na žiadosť žalobcu o zaujatie stanoviska adresovanú Ministerstvu financií SR, z obsahu ktorej vyplýva, že zástupca žalobcu v nej okrem iného uviedol, že žalobca má výrobok v režime pozastavenia dane uskladnený a následne ho mieni postupne vyskladňovať, či už do daňového voľného obehu, alebo prepravovať v súlade s príslušným ustanovením zákona č. 106/2004 Z.z., a teda zástupca priamo v žiadosti pripustil možnosť, že predmetné cigarety by mohli byť uvedené do DVO. 11. V zákonom stanovenej lehote žalobca podal žalobu o preskúmanie zákonnosti rozhodnutia žalovaného, ktoré žiadal zrušiť, ako aj jemu predchádzajúce rozhodnutie Colného úradu Banská Bystrica a vec vrátiť žalovanému na ďalšie konanie, a to z dôvodov v zmysle § 250j ods. 2 písm. a), d), e) O.s.p. (žaloba bola podaná 13.06.2016). Tvrdil, že daňové orgány rozhodli v rozpore so zákonom, čím žalobcu ukrátili na jeho právach. 12. Žalobca namietal, že rozhodnutie o uložení predbežného opatrenia môže správca dane uložiť len formou procesného rozhodnutia, ktoré musí mať všetky predpísané náležitosti v zmysle § 63 Daňového poriadku. Skutočnosti, ktorých sa predbežné opatrenie týka, musia byť osvedčené v takej miere, aby použitie tohto inštitútu odôvodňovali, teda odôvodnenú obavu, že nesplatná daň, alebo nevyrubená daň bude v dobe jej splatnosti a vymáhateľnosti nevymožiteľná, alebo že v tejto dobe bude vymáhanie dane spojené so značnými ťažkosťami. Predbežné opatrenie nesmie byť trvalej povahy a nesmie znemožňovať obnovenie pôvodného stavu v budúcnosti. Účinnosť predbežného opatrenia má byť časovo obmedzená. 13. Colný úrad v rozhodnutí neuvádza, ktoré skutočnosti, resp. aké konanie žalobcu zakladajú obavu, že žalobca sa v budúcnosti dopustí protiprávneho konania uvedením tabakových výrobkov zn. L. do DVO - žalobca si od počiatku vykonávania podnikateľskej činnosti - prevádzkovanie daňového skladu, plní povinnosti ako peňažnej, tak nepeňažnej povahy vyplývajúce mu zo zákona č. 106/2004 Z.z. riadne a včas, preto žalobca považuje rozhodnutie o uložení predbežného opatrenia pre prípad porušenia právnych predpisov zo strany žalobcu za nedôvodné. 14. Ustanovenie § 20 ods. 2 zákona č. 106/2004 Z.z. špecifikuje podmienky skladania zábezpeky na daň, v zmysle ktorého žalobca aj zložil zábezpeku na daň za predpokladané množstvo tabakových výrobkov, ktoré predpokladá uviesť do DVO za obdobie 12 po sebe nasledujúcich kalendárnych mesiacov, a to cigariet zn. M. vo výške 100,- Eur. Žalobca v podaní zo dňa 11.12.2015 oznámil colnému úradu, že cigarety zn. L. nebudú uvádzané do DVO, pričom po uskladnení v daňovom sklade budú následne prepustené do colného režimu vývoz a prepravené do miesta výstupu v zmysle § 28 zákona č. 106/2004 Z.z., za účelom čoho mu bolo vydané už dňa 22.10.2015 povolenie na prevádzkovanie daňového skladu, v zmysle ktorého bol žalobca oprávnený vyrábať, spracúvať, skladovať a prijímať alebo odosielať tabakové výrobky, ktorými sú cigary a cigarety. V zmysle § 16 ods. 5 zákona č. 106/2004 Z.z. môžu byť v daňovom sklade tabakové výrobky len v pozastavení dane. Žalobcovi teda nevznikla v zmysle § 20 ods. 2 zákona č. 106/2004 Z.z. povinnosť zložiť zábezpeku na daň za tabakové výrobky cigarety zn. L. z dôvodu, že tieto nebude uvádzať do DVO, a preto tvrdenie správneho orgánu o jeho obave z nevymoženia v budúcnosti splatnej dane, pre prípad porušenia zákona č. 106/2004 Z.z. žalobcom, vzhľadom k výške zloženej zábezpeky na daň, je zmätočné a irelevantné. 15. Skladovaný tabakový výrobok L. je zabalený, pričom texty na spotrebiteľskom balení sú uvedené v anglickom jazyku. Žalobca nepožiadal ani o vydanie kontrolných známok, pričom slovenskou kontrolnou známkou nie sú tabakové výrobky - cigarety zn. L. označené ani podnikom, ktorý ich vyrobil. Preto je nemysliteľné, aby cigarety zn. L. boli v tomto stave uvádzané do DVO. 16. Odôvodnenie rozhodnutia o uložení predbežného opatrenia zo strany I. st. správneho orgánu považuje žalobca za nepreskúmateľné pre nezrozumiteľnosť a pre nedostatok dôvodov. Rozhodnutie odvolacieho orgánu verejnej správy navyše nie je podpísané vlastnoručným podpisom povereného zamestnanca Finančného riaditeľstva SR, ako ani opatrené odtlačkom úradnej pečiatky, čo je v rozpore s § 63 ods. 3 písm. f) Daňového poriadku. 17. Z predbežného opatrenia nie je zrejmá ani jeho dočasnosť, žalobca má za to, že môže trvať nepretržite počas celej doby prevádzkovania daňového skladu žalobcom. Nemožno predpokladať, že správny orgán toto predbežné opatrenie zruší z dôvodu pominutia dôvodu, pre ktoré bolo nariadené, pričom ak nedôjde k porušeniu právnych predpisov zo strany žalobcu, toto predbežné opatrenie nemôže s ohľadom na § 50 ods. 6 Daňového poriadku stratiť účinnosť priamo zo zákona. 18. Rozhodnutie o uložení predbežného opatrenia je vydané v rozpore s § 50 ods. 1, 5, § 63 ods. 3 písm. f), ods. 5 Daňového poriadku, ako aj s ustanovením § 20 ods. 2 zákona č. 106/2004 Z.z., pričom žalobca zložil pred prvým prijatím tabakového výrobku - cigarety zn. L. na depozitný účet colného úradu dňa 18.01.2016 peňažnú sumu vo výške 7 500,- Eur, čím došlo k obmedzeniu žalobcovi ústavou garantovaného práva na podnikanie. Táto skutočnosť žalobcu obmedzuje pri výkone jeho podnikania, a to najmä pri dodržiavaní termínov splatnosti jeho záväzkov. 19. K tvrdeniu žalovaného, že zo strany žalobcu nebola a nie je na skladované cigarety zn. L. v deklarovanom predpokladanom ročnom množstve 1 mil. ks zložená zábezpeka na daň v zmysle zákona č. 106/2004 Z.z., žalobca uviedol, že § 20 ods. 2 zákona č. 106/2004 Z.z. určito špecifikuje podmienky skladania zábezpeky na daň, v zmysle ktorého žalobca nemal povinnosť zložiť zábezpeku na daň, nakoľko neplánuje uviesť tabakové výrobky - cigarety zn. L. do DVO. 20. K dôvodom zvýšenej miery rizikovosti žalobcu žalobca namietal, že colný úrad pred vykonaním registrácie a povolenia na prevádzkovanie daňového skladu v zmysle § 19 ods. 5 zákona č. 106/2004 Z.z. preverí u žiadateľa skutočnosti a údaje podľa ods. 1 až 4 a ak sú pravdivé a žiadateľ spĺňa podmienky, colný úrad žiadateľa zaregistruje a vydá mu povolenie na prevádzkovanie daňového skladu. Ak by boli tvrdenia žalovaného o personálnom prepojení pravdivé, colný úrad by nemohol vykonať registráciu žiadateľa a vydať mu povolenie na prevádzkovanie daňového skladu. Podotkol, že toto povolenie bolo žalobcovi udelené dňa 22.12.2015, pričom k uloženiu predbežného opatrenia došlo dňa 28.12.2015. 21. K ostatným tvrdeniam žalovaného namietal, že tieto sa nezakladajú na pravde, sú zavádzajúce a účelovo tvrdené až žalovaným, pričom neboli predmetom konania na I. stupni, a teda žalobca nemal možnosť vyjadriť sa k nim. Postupom prvostupňového, ako i odvolacieho orgánu verejnej správy došlo k porušeniu procesných práv žalobcu a poukázal na rozhodnutie Najvyššieho súdu SR sp. zn. 7Sž/56/1998. 22. Žalovaný v písomnom stanovisku k žalobe trval na zákonnosti žalobou napadnutého rozhodnutia a žalobu ako nedôvodnú navrhol zamietnuť podľa § 190 SSP. Primárne však navrhoval žalobu uznesením odmietnuť podľa § 98 ods. 1 písm. g) SSP v spojení s § 7 písm. a) SSP, pretože žaloba smeruje proti rozhodnutiu, ktoré nemôže byť predmetom preskúmania súdom. 23. Poukázal na vyššie daňové zaťaženie tabakových výrobkov spotrebnou daňou (predstavuje viac ako 70 % ceny výrobku), v dôsledku čoho sa zákonodarca snažil vytvoriť zákonom č. 106/2004 Z.z. taký legislatívny rámec, ktorý by v maximálnej miere obmedzil priestor pre možné daňové úniky. Poukázal na ustanovenie § 4 ods. 1 zákona č. 106/2004 Z.z., ktorý vymedzuje predmet dane, na § 2 ods. 1 písm. g) zákona č. 106/2004 Z.z., ktorý definuje pojem pozastavenia dane, na § 16 ods. 1 písm. a) zákona č. 106/2004 Z.z., v zmysle ktorého pozastavenie dane sa uplatní na tabakové výrobky, ktoré sa nachádzajú v daňovom sklade. S uvedením tabakových výrobkov do daňového voľného obehu je spojená aj zábezpeka na daň v zmysle ustanovenie § 20 ods. 2 Zákona o spotrebnej dani z tabakových výrobkov. Dôležitým z pohľadu správcu dane je moment uvedenia tabakových výrobkov do DVO na daňovom území SR, pričom tento moment je definovaný v ustanovení § 2 ods. 1 písm. i) zákona č. 106/2004 Z.z., v zmysle ktorého ide o akékoľvek vyňatie tabakových výrobkov z pozastavenia dane. Tabakové výrobky v pozastavení dane sú nezdanené tabakové výrobky, pretože vznik daňovej povinnosti je posunutý až do doby ich uvedenia do DVO, kedy vzniká daňová povinnosť. Vyňatím tabakových výrobkov z režimu pozastavenia dane sa má na mysli akékoľvek vydanie predmetu dane prevádzkovateľom daňového skladu na konečné použitie - konečnú spotrebu z priestorov daňového skladu, ale aj ich vyňatie pri preprave tabakových výrobkov v pozastavení dane. 24. Uviedol, že žalobca s úmyslom získať postavenie skladu tabakových výrobkov podľa § 18 zákona č. 106/2004 Z.z., t. j. za účelom prijímania, skladovania a odosielania cigariet v pozastavení dane, najskôr účelovo požiadal o vydanie povolenia na prevádzkovanie daňového skladu - podniku na výrobu cigár, pretože vedel, že nespĺňa požiadavky podľa § 18 tohto zákona, následne sa pokúsil o zmenu registrácie, resp. snažil sa registrovať ako sklad tabakových výrobkov, o čom svedčí jeho „Oznámenie zmeny týkajúcej sa registrácie“, t. j. o rozšírenie už existujúceho povolenia, pričom však stále nespĺňal zákonné podmienky dané pre sklad tabakových výrobkov v zmysle § 18 ods. 3. O tom, že sa zo strany žalobcu jednalo od začiatku o účelové konanie, svedčí fakt, že odo dňa, kedy colný úrad vydal žalobcovi povolenie na prevádzkovanie daňového skladu - podniku na výrobu cigár dňa 22.10.2015 do dňa, kedy požiadal o odňatie povolenia 02.05.2016, nevyrobil v tomto podniku ani jedinú cigaru a taktiež ani jedinú cigaretu zn. M.. 25. Poukázal na tento neštandardný postup žalobcu a tiež na nepomer vo výške zloženej zábezpeky 100,- Eur a množstva cigariet 1 mil. ks, ktoré uviedol v žiadosti zo dňa 11.12.2015 ako množstvo, ktoré sa chystá prijímať, skladovať a odosielať - spotrebná daň činí na predmetné množstvo cigariet 91 000,- Eur. Hoci žalobca tvrdil, že cigarety zn. L. nebudú uvádzané do daňového voľného obehu, pretože ich bude vyskladňovať mimo daňového územia ich vývozom, t. j. mimo krajín EÚ, colný úrad mal odôvodnenú obavu spočívajúcu v tom, že v prípade porušenia ustanovení zákona č. 106/2004 Z.z. zakladajúcich vznik daňovej povinnosti spojených s prevádzkovaním daňového skladu, bude nevyrubená daň v dobe jej splatnosti a vymáhateľnosti nevymožiteľná, alebo jej vymáhanie bude spojené so značnými ťažkosťami. V čase rozhodovania žalovaného mal žalovaný vedomosť o štvornásobnom navýšení predpokladaného ročného množstva, t. j. v daňovom sklade sa už nachádzalo cez 4 mil. ks cigariet, spotrebná daň pripadajúca na predmetné množstvo činila 364 000,- Eur. 26. Odôvodnená obava bola potvrdená aj zisteniami Kriminálneho úradu finančnej správy, keď dňa 09.03.2016 bolo začaté podľa § 199 ods. 1 Trestného poriadku trestné stíhanie pre prečin porušenia predpisov o štátnych technických opatreniach na označenie tovaru podľa § 279 ods. 1, 2 písm. c) Trestného zákona, pretože doposiaľ nestotožneným páchateľom u daňového subjektu Mytikas, s. r. o., ktorý je oprávnený na prevádzkovanie daňového skladu na tabakové výrobky, od bližšie nezisteného obdobia až po súčasnosť, po dlhší čas, dochádza z predmetného daňového skladu k uvádzaniu presne nezisteného množstva uskladnených cigariet, pravdepodobne zn. L. a R. do DVO na území SR bez označenia týchto cigariet platnou kontrolnou známkou a bez zaplatenia príslušných daní, čo je v rozpore so zákonom č. 106/2004 Z.z. o spotrebnej dani z tabakových výrobkov. Dňa 22.03.2016 bola zamestnancami Kriminálneho úradu finančnej správy vykonaná prehliadka priestorov a pozemkov, na ktorých bol spoločnosťou Mytikas, s. r. o., prevádzkovaný daňový sklad na tabakové výrobky, pričom okrem iného bolo zistené, že v daňovom sklade chýbalo 3 193 400 ks cigariet zn. L. a R., v areáli spoločnosti Varia Banská Bystrica, s. r. o. Pri prehliadke iných priestorov bolo zistené, že sa nachádza 250 000 ks cigariet L. bez označenia kontrolnou známkou, pričom tieto boli nezákonne vyňaté z kontrolovaného daňového skladu na tabakové výrobky. 27. Zo zistených skutočností, vrátane výpovede jediného spoločníka a konateľa žalobcu M.. M.F. do zápisnice o výsluchu obvineného spísanej Kriminálnym úradom finančnej správy ČVS: KÚFS-3/7054- V-2016 zo dňa 23.03.2016, podľa žalovaného jednoznačne vyplýva, že v danom prípade došlo k nezákonnému vyňatiu tabakových výrobkov z daňového skladu, resp. k ich uvedeniu do DVO na území SR, a teda aj k vzniku daňovej povinnosti na území SR vzťahujúcej sa k chýbajúcemu množstvu cigariet. V tomto prípade už teda došlo k naplneniu odôvodnenej obavy, t. j. k porušeniu zákona č. 106/2004 Z.z., keďže bolo zistené nezákonné uvedenie cigariet do DVO z predmetného daňového skladu, ktorého prevádzkovateľom je žalobca, pričom spotrebná daň vzťahujúca sa na toto množstvo, t. j. 3 193 400 ks cigariet predstavuje sumu 290 599,40 Eur a táto nebola vôbec uhradená. 28. V danom prípade bol vlastnoručný podpis povereného zamestnanca Finančného riaditeľstva SR, ako aj odtlačok úradnej pečiatky na rozhodnutí nahradený zaručeným elektronickým podpisom, a teda predmetné rozhodnutie obsahovalo všetky formálne náležitosti, ktoré ukladá zákon č. 563/2009 Z.z. Poukázal na ustanovenie § 14 ods. 1 písm. a) a ustanovenie § 32 Daňového poriadku. 29. K námietke, že z uloženého predbežného opatrenia nie je zrejmá jeho dočasnosť, žalovaný uviedol, že predmetné opatrenie by bolo možné zrušiť v zmysle § 50 ods. 5 Daňového poriadku napríklad vtedy, ak by bol žalobca predmetné cigarety zn. L. vyviezol do tretej krajiny tak, ako deklaroval. Cigarety by boli prepustené do colného režimu vývoz, pričom by sa pri nich uplatnil zákonný postup prepravy v pozastavení dane pri vývoze podľa § 28 zákona č. 106/2004 Z.z., a teda by žalobcovi nevznikla daňová povinnosť zaplatiť spotrebnú daň. 30. Žalovaný vo svojom rozhodnutí iba všeobecne poukázal na personálne prepojenie osoby konateľa na daňové subjekty, v ktorých v minulosti figuroval ako spoločník a konateľ, u ktorých colný úrad eviduje nedoplatky na spotrebných daniach a pokuty za porušenie daňových predpisov, a to v nadväznosti na dokreslenie odôvodnenosti obáv, ktoré viedli k vydaniu predbežného opatrenia. Žalovaný však neuvádzal personálne prepojenie v zmysle § 2 ods. 1 písm. l) v spojení s § 19 ods. 4 písm. d) zákona č. 106/2004 Z.z., ktoré by bránilo colnému úradu vydať odvolateľovi povolenie na prevádzkovanie daňového skladu. Poukázal na znenie § 19 ods. 4 písm. d) v znení účinnom od 01.01.2014, odkedy sa u žiadateľov o vydanie povolenia a s nimi personálne prepojených osôb preverovali nedoplatky len vo vzťahu k spotrebnej dani z tabakových výrobkov. Poukázal na to, že predmetné informácie vo vzťahu k iným obchodným spoločnostiam podliehajú daňovému tajomstvu, preto tieto informácie žalovaný neuviedol priamo do odôvodnení svojich rozhodnutí. Daňové orgány ich sprístupnili len súdu na účely súdneho konania. 31. Žalovaný uzavrel, že v prejednávanom prípade boli dodržané základné zásady správy daní zakotvené v § 3 Daňového poriadku, t. j. postupoval podľa všeobecne záväzných právnych predpisov, chránil záujmy štátu a dbal pritom na zachovávanie práv a právom chránených záujmov daňových subjektov a iných osôb, pričom dodržal aj zásadu voľného hodnotenia dôkazov, tzn. hodnotil dôkazy podľa svojej úvahy, a to každý dôkaz jednotlivo a všetky dôkazy v ich vzájomnej súvislosti, pritom prihliadol na všetko, čo pri správe daní vyšlo najavo. 32. V danom prípade bolo konanie začaté podľa druhej hlavy piatej časti O. s. p. podaním žaloby na súde dňa 13.06.2016, t. j. predo dňom nadobudnutia účinnosti zákona č. 162/2015 Z. z. Správneho súdneho poriadku (ďalej len „SSP“), preto súd pri preskúmavaní zákonnosti žalobou napadnutého rozhodnutia ďalej postupoval a konanie dokončí v zmysle prechodných ustanovení § 491 ods. 1, 2 SSP podľa SSP s tým, že právne účinky úkonov, ktoré nastali predo dňom nadobudnutia účinnosti tohto zákona (01.07.2016) ostávajú zachované a súd nebude uplatňovať ustanovenia SSP, ak by boli v neprospech žalobcu. 33. Na prejednanie veci správny súd nariadil pojednávanie v zmysle § 107 ods. 1 písm. d) SSP na deň 24.08.2016, na ktorom bola žaloba ako nedôvodná zamietnutá podľa § 190 SSP. 34. Dôvodom takéhoto rozhodnutia bola skutočnosť, že správny súd mal za to, že dôvodná obava predpokladaná v ustanovení § 50 ods. 1 Daňového poriadku bola daňovými orgánmi náležite odôvodnená a napokon aj následne preukázaná. To, že žalovaný v odôvodnení svojho rozhodnutia neuviedol skutočnosti vyplývajúce zo zistení orgánov činných v trestnom konaní, nespôsobuje nezákonnosť napadnutého rozhodnutia. Aj pokiaľ by nedošlo k zisteniam orgánov činných v trestnom konaní, žalobou napadnuté rozhodnutie a jemu predchádzajúce prvostupňové rozhodnutie bolo vydané v súlade so zákonom a následné zistenia orgánov činných v trestnom konaní len potvrdili indíciu o možnom porušení zákona č. 106/2004 Z. z. zo strany žalobcu vzhľadom na vyhodnotenú rizikovosť. 35. Na základe podanej kasačnej sťažnosti žalobcom proti predmetnému rozsudku správneho súdu, Najvyšší súd Slovenskej republiky SR rozsudkom sp. zn. 2Sžfk/66/2017 zo dňa 24.10.2019 zrušil rozsudok správneho súdu č. k. 23S/73/2016-34 zo dňa 24.08.2016 a vec mu vrátil na ďalšie konanie z dôvodu ustanovenia § 440 ods. 1 písm. f) SSP, keď vytkol správnemu súdu najmä nedostatočné odôvodnenie kasačnou sťažnosťou napadnutého rozhodnutia, vyporiadanie sa s jednotlivými žalobnými námietkami žalobcu, čím správny súd porušil právo žalobcu na spravodlivý proces. 36. Správny súd v konaní pokračoval pod novou sp. zn. 23S/234/2019. Na prejednanie veci správny súd nariadil pojednávanie na 22.04.2020, ktorý termín bol zrušený z dôvodu preventívnych opatrení na zamedzenie šírenia ochorenia COVID-19 s tým, že súd predpokladal rozhodnutie vo veci verejným vyhlásením rozsudku (§ 107 ods. 2 SSP v spojení s § 137 ods. 4 SSP). Prijaté preventívne opatrenia, vrátane zákona č. 62/2020 Z. z. o mimoriadnych opatreniach v justícii v súvislosti s COVID-19 účinný od 27.03.2020 však neumožňovali súdom rozhodovať ani formou VVR, k čomu došlo až po uvoľnení opatrení (aktualizovaný súbor opatrení pre súdy v súvislosti s COVID-19, vydaný ministerkou spravodlivosti dňa 05.05.2020 nadväzujúce na opatrenia zo zasadania krízového štábu na MS SR zo dňa 23.03.2020 a opatrením predsedu Krajského súdu v Banskej Bystrici 1SprU/5/2020 zo dňa 06.05.2020, v zmysle ktorých už bolo možné rozhodovať formou VVR a zároveň na pojednávaní (pri dodržaní epidemiologických zásad a pri obmedzenom počte osôb), avšak len v prípadoch, ak bez uskutočnenia pojednávania hrozí nenávratná škoda alebo iný vážny neodvratný následok. Až z týchto opatrení vyplynulo, že opatreniami obmedzujúcimi pojednávania nie sú dotknuté ustanovenia právnych predpisov upravujúce VVR. Správny súd vyhodnotil, že postupu súdu v zmysle § 107 ods. 2 SSP, bez súhlasu účastníkov konania s VVR, bráni ustanovenie § 491 ods. 2 druhá veta SSP vo vzťahu k žalobcovi, nakoľko žalobca podal žalobu za účinnosti O. s. p. (do 30.06.2016), t. j. jeho žaloba neobsahovala stanovisko žalobcu k požiadavke nariadiť pojednávanie v zmysle § 182 ods. 1 písm. g) SSP. Žalovaný, ktorý sa vyjadroval k žalobe už za účinnosti SSP navrhol, aby správny súd vec prejednal na pojednávaní v zmysle § 105 ods. 2 písm. a) SSP. 37. Správny súd vyžiadal stanovisko od oboch účastníkov konania k možnosti vo veci rozhodnúť bez nariadenia pojednávania, zároveň im oznámil, že pojednávanie je možné nariadiť až po uvoľnení prijatých opatrení na zamedzenie šírenia infekčného ochorenia. Pre prípad, že by súd rozhodoval VVR, umožnil účastníkom konania vyjadriť sa k novým skutkovým a právnym otázkam, na ktoré by mal správny súd pri rozhodovaní prihliadať. 38. Žalovaný na výzvu súdu reagoval podaním zo dňa 19.05.2020 s tým, že súhlasil, aby súd rozhodol formou VVR. Zároveň vo vyjadrení uviedol, že dňa 27.01.2017 bolo vydané colným úradom rozhodnutie o vyrubení dane č. 68004795/2017-5138 (právoplatné dňa 06.03.2017 a vykonateľné dňa 31.03.2017), ktoré potvrdilo odôvodnenú obavu colného úradu vyjadrenú v žalobou napadnutom rozhodnutí, t. j., že vyrubená daň bude v dobe jej splatnosti nevymožiteľná alebo jej vymáhanie bude spojené so značnými ťažkosťami. Doposiaľ vedené daňové exekučné konanie bolo bezúspešné. Pokiaľ Najvyšší súd SR v zrušujúcom rozsudku (bod 49) uviedol, že žalovaný doplnil dokazovanie o zápisnice z miestneho zisťovania zo dňa 11.02.2016, 16.02.2016, čo mu ustanovenie § 74 ods. 3 Daňového poriadku umožňuje, ale je povinný pred vydaním rozhodnutia o odvolaní umožniť účastníkovi konania oboznámiť sa s výsledkami vykonaného dokazovania, žalovaný uviedol, že v daňovom konaní by sa malo rozlišovať medzi skutočnosťami, ktoré majú byť predmetom dokazovania a presvedčivosťou argumentácie obsiahnutej v odôvodnení rozhodnutia, keďže požiadavky riadneho odôvodnenia rozhodnutia vyplývajú z ustanovenia § 63 ods. 5 Daňového poriadku a nesúvisia s dôkazným bremenom správcu dane, resp. žalovaného ako odvolacieho orgánu. V predmetnej veci žalovaný na podporu svojej argumentácie obsiahnutej v odôvodnení napadnutého rozhodnutia poukázal na skutočnosti - množstvá cigariet, ktoré odvolateľ prijal do daňového skladu po vydaní prvostupňového rozhodnutia, pričom vychádzal zo skutočností uvedených v predkladacej správe prvostupňového orgánu zo dňa 15.02.2016, obsahom ktorej boli údaje o množstvách cigariet vychádzajúce zo zistení zachytených v zápisniciach o miestnom zisťovaní, ktoré boli spísané priamo so žalobcom, resp. s jediným oprávneným štatutárom žalobcu, ktorý mal možnosť sa so zisteniami správcu dane zachytenými v predmetných zápisniciach na mieste oboznámiť a aj sa k nim vyjadriť v súlade s § 19 ods. 2 Daňového poriadku, pričom túto možnosť aj využil. Preto podľa žalovaného neobstoja námietky žalobcu, že mu bolo odňaté právo vyjadriť sa ku všetkým skutočnostiam tvoriacim podklad rozhodnutia. Navrhol žalobu v celom rozsahu zamietnuť. 39. Správny súd doručil vyjadrenie žalovaného právnej zástupkyni žalobcu a zároveň opakovane žiadal o stanovisko k nariadeniu pojednávania, resp. k možnosti vo veci rozhodnúť formou VVR. Posledná výzva bola právnej zástupkyni žalobcu doručená dňa 22.05.2012. Nakoľko sa žalobca k forme rozhodnutia nevyjadril, správny súd nariadil vo veci pojednávanie na deň 24.06.2020 v zmysle § 107 ods. 1 písm. d) SSP dňa 04.06.2020, pričom zohľadnil aktualizované opatrenia pre rezort spravodlivosti platné od 02.06.2020 - „opatrenia pre súdy“ - bod 2. Žaloba bola podaná 13.06.2016, za účinnosti O. s. p. a správny súd v zmysle prechodných ustanovení § 491 ods. 1 a 2 SSP dokončí predmetné konanie podľa SSP s tým, že právne účinky úkonov, ktoré nastali predo dňom nadobudnutia účinnosti tohto zákona sú zachované a neuplatňuje ustanovenia SSP, ak by boli v neprospech žalobcu. Keďže pojednávanie garantuje viac práv ako verejné vyhlásenie rozsudku, správny súd nariadil vo veci pojednávanie. Predvolanie na pojednávanie bolo doručené právnej zástupkyni žalobcu 08.06.2020, pričom toho istého dňa právna zástupkyňa žalobcu prejavila zároveň aj súhlas s rozhodnutím veci bez nariadenia ústneho pojednávania. Vo vyjadrení tiež uviedla, že žalobca zotrváva na všetkých doposiaľ uvedených skutočnostiach a tvrdenia žalovaného namieta v plnom rozsahu. 40. Správny súd vec prejednal na pojednávaní dňa 24.06.2020 v neprítomnosti právnej zástupkyne žalobcu, ktorá sa napriek riadnemu doručenia predvolania na pojednávanie, pojednávania nezúčastnila, nepožiadala z dôležitého dôvodu o odročenie pojednávania. Poverená zástupkyňa žalovaného na pojednávaní predniesla stanovisko žalovaného v zhode s písomných vyjadrením žalovaného zo dňa 19.05.2020, ktoré bolo doručené právnej zástupkyni žalobcu. Žiadne dokazovanie na pojednávaní súdom vykonávané nebolo. 41. Správny súd opakovane preskúmal žalobou napadnuté rozhodnutie žalovaného a jemu predchádzajúce rozhodnutie colného úradu vrátane postupu daňových orgánov, zohľadnil výtky kasačného súdu, pričom dospel k záveru, že v danom prípade nedošlo k porušeniu zákona, ktoré by malo mať za následok zrušenie napadnutého rozhodnutia, preto žalobu žalobcu ako nedôvodnú podľa § 190 SSP zamietol. 42. Predmetom súdneho konania bolo posúdiť zákonnosť rozhodnutia žalovaného č. 1100902/195498/2016/STA zo dňa 22.04.2016, ktorým žalovaný potvrdil rozhodnutie Colného úradu Banská Bystrica č. 680005546/2015-5164 zo dňa 28.12.2015 o vydaní predbežného opatrenia, ktorým podľa ustanovenia § 50 ods. 1 písm. a) Daňového poriadku uložil žalobcovi registrovanému ako prevádzkovateľ daňového skladu v zmysle § 19 zákona č. 106/2004 Z.z. o spotrebnej dani z tabakových výrobkov povinnosť zložiť pred prvým prijatím tabakových výrobkov - cigariet zn. L. peňažnú sumu vo výške rovnajúcej sa spotrebnej dani pripadajúcej na priemerné mesačné množstvo tabakových výrobkov, ktoré plánuje skladovať v priestoroch daňového skladu za obdobie 12 mesiacov. 43. Podľa § 1 zákona č. 106/2004 Z.z. o spotrebnej dani z tabakových výrobkov, tento zákon upravuje zdaňovanie tabakových výrobkov spotrebnou daňou (ďalej len "daň") na daňovom území. 44. Podľa § 2 ods. 1 písm. a) citovaného zákona, na účely tohto zákona sa rozumie daňovým územím územie Slovenskej republiky. 45. Podľa § 2 ods. 1 písm. e) citovaného zákona, na účely tohto zákona sa rozumie daňovým skladom miesto, kde sa tabakové výrobky na základe povolenia na prevádzkovanie daňového skladu v pozastavení dane vyrábajú, spracovávajú, skladujú, prijímajú alebo odosielajú. 46. Podľa § 2 ods. 1 písm. f) citovaného zákona, na účely tohto zákona sa rozumie prevádzkovateľom daňového skladu osoba, ktorá v rámci podnikania tabakové výrobky na základe povolenia na prevádzkovanie daňového skladu v pozastavení dane vyrába, spracúva, skladuje, prijíma alebo odosiela. 47. Podľa § 2 ods. 1 písm. g) citovaného zákona, na účely tohto zákona sa rozumie pozastavením dane daňový režim, v ktorom sa vznik daňovej povinnosti posunie na deň uvedenia tabakových výrobkov do daňového voľného obehu; pozastavenie dane sa nevzťahuje na tabakové výrobky, ktoré boli prepustené do colného režimu s podmienečným oslobodením od cla, 1b) ako aj dočasné uskladnenie alebo umiestnenie tabakových výrobkov v slobodnom pásme alebo v slobodnom sklade. 48. Podľa § 2 ods. 1 písm. i), bod 1. citovaného zákona, na účely tohto zákona sa rozumie uvedením tabakových výrobkov do daňového voľného obehu akékoľvek vyňatie tabakových výrobkov z pozastavenia dane. 49. Podľa § 4 ods. 1 citovaného zákona, predmetom dane sú tabakové výrobky vyrobené na daňovom území, dodané na daňové územie z iného členského štátu alebo dovezené na daňové územie z územia tretieho štátu. 50. Podľa § 16 ods. 1 písm. a), b) citovaného zákona, pozastavenie dane sa uplatní na tabakové výrobky, ktoré sa a) nachádzajú v daňovom sklade, b) prepravujú za podmienok podľa § 21 a 22. 51. Podľa § 16 ods. 5 citovaného zákona, v daňovom sklade môžu byť tabakové výrobky len v pozastavení dane. 52. Podľa § 20 ods. 1 citovaného zákona, zložením zábezpeky na daň sa na účely tohto zákona rozumie a) vklad peňažných prostriedkov na účet colného úradu, pričom colnému úradu nevzniká povinnosť vyplatiť žiadateľovi úrok, b) banková záruka poskytnutá bankou v prospech colného úradu; bankovú záruku colný úrad neprijme, ak záručná listina obsahuje výhrady banky. 53. Podľa § 20 ods. 2 citovaného zákona, osoba, ktorá chce prevádzkovať daňový sklad, pred vydaním povolenia na prevádzkovanie daňového skladu, je povinná zložiť zábezpeku na daň vo výške dane pripadajúcej na priemerné mesačné množstvo tabakových výrobkov, ktoré predpokladá uviesť do daňového voľného obehu za obdobie 12 po sebe nasledujúcich kalendárnych mesiacov, pričom do výšky zábezpeky na daň sa započíta aj daň pripadajúca na množstvo tabakových výrobkov, ktoré predpokladá uviesť do daňového voľného obehu na účely oslobodené od dane. 54. Podľa § 50 ods. 1 písm. a) zákona č. 563/2009 Z.z. Daňového poriadku, správca dane môže počas daňovej kontroly, počas určovania dane podľa pomôcok alebo pri miestnom zisťovaní na zabezpečenie ich účelu alebo ak je odôvodnená obava, že nesplatná daň alebo nevyrubená daň bude v dobe jej splatnosti a vymáhateľnosti nevymožiteľná alebo že v tejto dobe bude vymáhanie dane spojené so značnými ťažkosťami, v rozsahu nevyhnutne potrebnom uložiť rozhodnutím daňovému subjektu, aby niečo vykonal, niečoho sa zdržal alebo niečo strpel, a to najmä, aby zložil peňažnú sumu na účet správcu dane. 55. Podľa § 50 ods. 5 citovaného zákona, správca dane predbežné opatrenie zruší, ak pominie dôvod, pre ktorý bolo uložené; ak pominul dôvod len sčasti, predbežné opatrenie sa zruší len čiastočne. 56. Podľa § 50 ods. 6 citovaného zákona, predbežné opatrenie stráca účinnosť dňom zaplatenia dane alebo daňového nedoplatku, a to aj vykonaním kompenzácie podľa § 55 ods. 7, alebo dňom vzniku záložného práva podľa § 81; o strate účinnosti predbežného opatrenia musí správca dane písomne upovedomiť daňový subjekt. 57. Podľa § 50 ods. 7 citovaného zákona, ak správca dane predbežné opatrenie zrušil alebo predbežné opatrenie stratilo účinnosť, správca dane bezodkladne vráti daňovému subjektu zloženú peňažnú sumu podľa odseku 1 písm. a) alebo jej časť, ktorá nebola použitá na úhradu dane alebo daňového nedoplatku, na ktorú bola zložená. 58. V súlade s § 134 ods. 1 SSP je správny súd viazaný rozsahom a dôvodmi žaloby, ktoré uplatnil žalobca v zákonom stanovenej lehote na podanie žaloby (§ 134 ods. 1 SSP v spojení s § 181 ods. 1 SSP). 59. Na rozhodnutie správneho súdu je rozhodujúci stav v čase právoplatnosti rozhodnutia orgánu verejnej správy (§ 135 ods. 1 SSP). 60. Pokiaľ žalobca v žalobe tvrdil, že mu nevznikla v zmysle § 20 ods. 2 zákona č. 106/2004 Z. z. povinnosť zložiť zábezpeku na daň za tabakové výrobky cigarety značky L. z dôvodu, že tieto nebude uvádzať do daňového voľného obehu, preto nebude v budúcnosti žiadna splatná daň, v súvislosti s čím tvrdenie daňových orgánov o obave z nevymoženia v budúcnosti splatnej dane je zmätočné, správny súd uvádza, že nepostačuje samotné deklarovanie žalobcu, že tabakové výrobky nebude uvádzať do DVO. Je pravdou, že v zmysle § 16 ods. 5 zákona č. 106/2004 Z. z. môžu byť v daňovom sklade tabakové výrobky len v pozastavení dane. Je zrejmé, že žalobca v podaní zo dňa 11.12.2015 oznámil colnému úradu, že cigarety značky L. nebude uvádzať do DVO, že budú po uskladnení v daňovom sklade následne prepustené do colného režimu vývoz a prepravené do miesta výstupu v zmysle § 28 zákona č. 106/2004 Z. z. 61. Colný úrad prijal rozhodnutie na zabezpečenie spotrebnej dane, ktorá vzniká uvedením tovaru do DVO. Žalobca síce deklaroval, že daňová povinnosť vôbec nevnikne, avšak to, či vznikne alebo nevznikne záleží od správania daňového subjektu, či bude alebo nebude dodržaný zákon, či skutočne vyvezie cigarety do tretích krajín tak, ako deklaroval za dodržania všetkých zákonom stanovených povinností. Colný úrad z dôvodu indícií, vzhľadom na zvýšenú mieru rizikovosti pristúpil k vydaniu predmetného rozhodnutia, a to vzhľadom na personálne prepojenie prostredníctvom osoby konateľa na daňové subjekty, u ktorých colný úrad evidoval nedoplatky na spotrebných daniach. Indície (ako znak budiaci podozrenie) boli naplnené tiež postupom samotného žalobcu, ktorý sa najskôr registroval ako podnik na výrobu cigár, následne sa snažil rozšíriť predmet činnosti aj na skladovanie cigariet, hoci nespĺňal podmienky na vydanie povolenia na prevádzkovanie skladu tabakových výrobkov. V dôsledku toho, že mu tento proces nebol umožnený, následne požiadal o registráciu ako podnik na výrobu cigariet a hoci splnil zákonom stanovené formálne podmienky pre vydanie povolenia na daňový sklad, jeho úmysel o výrobe cigariet bol spochybnený. Bolo zohľadnené tiež to, že žalobca uvádzal rôzne údaje o množstve cigariet, ktoré predpokladal skladovať (druhý odsek odôvodnenia rozhodnutia colného úradu). Preto sa správny súd nestotožňuje s tvrdením žalobcu, že colný úrad vo svojom rozhodnutí vôbec neuviedol, ktoré skutočnosti mali zakladať obavu, že žalobca sa v budúcnosti dopustí protiprávneho konania. Dôvodná obava v zásade nemusí byť absolútne preukázaná, ide v podstate o osvedčenie dôvodnej obavy na základe indícií zakladajúcich podozrenie, ktoré sa v budúcnosti môžu alebo nemusia naplniť. Už samotné rozporné údaje o množstve dovážaných tovarov pri takejto komodite akou sú tabakové výrobky, môže byť samo o sebe indíciou pre v budúcnosti porušenia zákona a v spojení s tým vznik daňovej povinnosti odviesť spotrebnú daň, pričom tieto skutočnosti colný úrad v odôvodnení svojho rozhodnutia uviedol. 62. Žalovaný v odvolacom konaní potvrdil rozhodnutie colného úradu, pričom v rámci odôvodnenia rozšíril argumentáciu ohľadom správnosti záveru colného úradu o existencii odôvodnenej obavy, a to skutočnosťami, ktoré vyšli najavo po vydaní prvostupňového rozhodnutia. Žalobca v žalobe namietal, že sa jedná o zavádzajúce a účelové tvrdenia žalovaného, ktoré neboli predmetom prvostupňového konania a žalobca nemal možnosť sa k nim vyjadriť. Kasačný súd v bode 49 (posledná veta) odôvodnenia rozsudku 2Sžfk/66/2017 zo dňa 24.10.2019 uviedol, že námietka sťažovateľa, že tvrdenia žalovaného neboli predmetom konania na prvom stupni pri vydávaní napadnutého predloženého opatrenia je dôvodná. 63. Podľa § 63 ods. 1 Daňového poriadku; ukladať povinnosti alebo priznávať práva podľa tohto zákona alebo osobitného predpisu 2)možno len rozhodnutím, ktoré musí byť doručené podľa tohto zákona, ak tento zákon neustanovuje inak. 64. Podľa § 63 ods. 5 Daňového poriadku; rozhodnutie obsahuje odôvodnenie, ak tento zákon neustanovuje inak. V odôvodnení sa uvedie, ktoré skutočnosti boli podkladom rozhodnutia, vysporiadanie sa s návrhmi a námietkami daňového subjektu, aké úvahy ovplyvnili hodnotenie dôkazov a použitie právnych predpisov, podľa ktorých sa rozhodovalo. 65. Podľa § 74 ods. 2 Daňového poriadku; odvolací orgán preskúma napadnuté rozhodnutie v rozsahu požadovanom v odvolaní. Ak vyjdú pri preskúmavaní najavo skutkové či právne okolnosti účastníkom konania neuplatnené, ktoré majú podstatný vplyv na výrok rozhodnutia, odvolací orgán na ne pri rozhodovaní prihliadne; odvolací orgán nie je viazaný len návrhmi účastníka konania a môže zmeniť odvolaním napadnuté rozhodnutie aj v jeho neprospech. V rámci odvolacieho konania môže odvolací orgán výsledky daňového konania doplňovať, odstraňovať chyby konania alebo toto doplnenie alebo odstránenie chýb uložiť správcovi dane s určením primeranej lehoty. 66. Podľa § 74 ods. 3 Daňového poriadku; odvolací orgán je oprávnený vykonávať v rámci odvolacieho konania dokazovanie, ak to považuje za potrebné. Ak odvolací orgán vykonáva dokazovanie, je povinný pred vydaním rozhodnutia o odvolaní umožniť účastníkovi konania oboznámiť sa s výsledkami vykonaného dokazovania. 67. Podľa § 74 ods. 4 Daňového poriadku; odvolací orgán napadnuté rozhodnutie v odôvodnených prípadoch zmení alebo zruší, inak napadnuté rozhodnutie potvrdí. Odvolací orgán rozhodnutie zruší a vec vráti na ďalšie konanie a rozhodnutie, ak sú na to dôvody. Ak odvolací orgán rozhodnutie zruší a vráti vec na ďalšie konanie a rozhodnutie, správca dane alebo orgán, ktorého rozhodnutie bolo zrušené, je viazaný právnym názorom odvolacieho orgánu. 68. Podľa § 24 ods. 2 Daňového poriadku; správca dane vedie dokazovanie, pričom dbá, aby skutočnosti nevyhnutné na účely správy daní boli zistené čo najúplnejšie a nie je pritom viazaný iba návrhmi daňových subjektov. 69. Podľa § 24 ods. 3 Daňového poriadku; správca dane preukazuje skutočnosti o úkonoch vykonaných voči daňovému subjektu, ktoré sú rozhodné pre správne určenie dane. Nie je potrebné dokazovať skutočnosti všeobecne známe alebo známe správcovi dane z jeho činnosti. 70. Spornou otázkou je posúdenie správnosti postupu žalovaného ako odvolacieho orgánu, ktorý v odôvodnení svojho rozhodnutia sám nad rozsah argumentácie prvostupňového orgánu odôvodňoval dôvodnú obavu, že nesplatná daň alebo nevyrubená daň bude v dobe jej splatnosti a vymáhateľnosti nevymožiteľná alebo, že v tejto dobe bude vymáhanie dane spojené so značnými ťažkosťami. 71. Žalovaný použil na odôvodnenie dôvodnej obavy aj skutočnosti uvedené prvostupňovým orgánom v prekladacej správe, keď colný úrad v súlade s § 73 ods. 2 Daňového poriadku postúpil odvolanie odvolaciemu orgánu spolu s výsledkami daňového konania, s úplným spisovým materiálom a s predkladacou správou na rozhodnutie odvolaciemu orgánu, nakoľko prvostupňový orgán nemienil odvolaniu vyhovieť. 72. Z administratívneho spisu správny súd zistil, že colný úrad v predkladacej správe č. 170107/2016-5131 zo dňa 15.02.2016, okrem iného poukázal na Analytickú správu vypracovanú OPaAR colného úradu zn. 1095136/1796834/2015 zo dňa 18.12.2015, z ktorej vyplýva, že na základe analýzy základných ekonomických ukazovateľov možno konštatovať, že z pohľadu celkovej ekonomickej situácie a miery likvidity vykazuje odvolateľ zvýšenú mieru rizika z pohľadu riadneho plnenia finančných záväzkov voči finančnej správe. Aj na základe informácií z procesu registrácie bolo kriminálnemu úradu finančnej správy postúpené podozrenie z budúceho nezákonného obchodovania s tabakovými výrobkami a následne krátenia, prípadne neodvedenia spotrebnej dane, nakoľko pre nesplnenie podmienok na registráciu v sklade tabakových výrobkov podľa § 18 zákona č. 106/2004 Z. z. sa odvolateľ účelovo registroval najskôr ako podnik na výrobu cigár, registráciu potom rozšíril aj na výrobu a skladovanie cigariet, pričom mesačne predpokladá uviesť do DVO len 83 kusov cigariet a tisíc kusov cigár, za účelom čoho zložil zábezpeku vo výške 100 Eur. Aj vzhľadom na evidenciu nedoplatkov u osôb majetkovo alebo personálne prepojených s odvolateľom, posúdil colný úrad všetky rizikové skutočnosti a dospel k záveru, že existuje odôvodnená obava, že v prípade porušenia ustanovení zákona č. 106/2004 Z. z. zakladajúcich vznik daňovej povinnosti spojených s prevádzkovaním daňového skladu, bude spotrebná daň, ktorá by vznikla uvedením skladovaných cigariet značky L. do DVO, vzhľadom k výške zloženej zábezpeky na daň, nevymožiteľná alebo bude jej vymáhanie spojené so značnými ťažkosťami. 73. Colný úrad v predkladacej správe (str. 3 druhý odsek) konštatoval, že dňa 19.01.2016 prijal žalobca milión kusov cigariet, teda celé množstvo, ktoré v žiadosti o vydanie povolenia uviedol ako predpokladaný ročný objem skladovaných cigariet, dňa 21.01.2016 oznámil colnému úradu navýšenie predpokladaného počtu skladovaných cigariet o ďalších milión ks, ktoré prijal dňa 28.01.2016, dňa 09.02.2016 prijal ďalších milión kusov cigariet a dňa 11.02.2016 ďalších milión kusov. 74. Správny súd konštatuje, že údaje o množstve dovezených cigariet vyplývajú zo zápisníc o miestnom zisťovaní v rámci výkonu daňového dozoru správcom dane vykonanom v období od 20.01.2016 do 11.02.2016, ktoré zápisnice sú súčasťou administratívneho spisu. 75. V zmysle ustanovenia § 74 ods. 3 druhá veta Daňového poriadku; ak odvolací orgán vykonáva dokazovanie, je povinný pred vydaním rozhodnutia o odvolaní umožniť účastníkovi konania oboznámiť sa s výsledkami vykonaného dokazovania. Je zrejmé, že odvolací orgán je oprávnený v rámci odvolacieho konania vykonávať dokazovanie, ak to považuje za potrebné. V takom prípade platia pre odvolací orgán rovnaké pravidlá a postupy, ako pre správcu dane. Správny súd zastáva stanovisko, že v predmetnej veci žalovaný nevykonával dokazovanie, preto nebol ani povinný s výsledkami dokazovania oboznámiť účastníka konania, ktorý podal odvolanie. Samotný proces dokazovania slúži k preukázaniu rozhodných skutočností. Účelom oboznámenia účastníka konania s výsledkami dokazovania je umožniť mu na eventuálne zistenia v procese dokazovania reagovať. V predmetnej veci použil žalovaný v odôvodnení rozhodnutia údaje o množstve dovezených cigariet do daňového skladu účastníka konania, pričom tieto údaje boli samotnému žalobcovi známe, nakoľko bol prítomný pri miestnom zisťovaní v rámci vykonávaného dozoru správcom dane, o čom svedčia zápisnice žurnalizované v administratívnom spise. Žalovaný teda v odôvodnení rozhodnutia použil informácie žalobcovi známe, keďže išlo o informácie o žalobcovej činnosti, keď žalobca musel vedieť koľko cigariet doviezol do skladu. Preto dovolávanie sa nezákonnosti rozhodnutia z dôvodu, že nemal možnosť sa vyjadriť k týmto skutočnostiam, podľa názoru správneho súdu neobstoja. 76. Správny súd v rámci súdneho prieskumu poníma administratívne konanie, hoci aj dvojinštančné, ako jeden celok. Rozhodujúci je stav v čase právoplatnosti rozhodnutia žalovaného. Žalovaný v súlade s § 74 ods. 2 Daňového poriadku v odvolacom konaní prihliadol aj na skutkové okolnosti, ktoré vyšli najavo v priebehu administratívneho konania, po vydaní prvostupňového rozhodnutia. Žalovaný je oprávnený v rámci odvolacieho konania dopĺňať výsledky daňového konania, pričom nie je viazaný pri rozhodovaní len návrhmi účastníkov konania a môže zmeniť odvolaním napadnuté rozhodnutie aj v jeho neprospech. 77. Po oboznámení sa s obsahom administratívneho spisu, s jednotlivými úkonmi tak colného úradu, ako aj žalovaného, dospel správny súd k záveru, že žalovaný v odvolacom konaní nepochybil, ak po preskúmaní napadnutého rozhodnutia colného úradu, zohľadniac nové okolnosti, ktoré boli žalobcovi známe, pričom sa nejednalo o výsledky vykonaného dokazovania, toto rozhodnutie ako vecne správne potvrdil v zmysle § 74 ods. 4 Daňového poriadku. Žalovaný bol oprávnený na odôvodnenie správnosti výroku prvostupňového rozhodnutia rozšíriť argumentáciu aj o ďalšie okolnosti, ktoré vyšli najavo, ktoré len umocňovali správnosť záveru colného úradu o existujúcej dôvodnej obave. Podľa názoru správneho súdu neexistovali dôvody pre zrušenie alebo zmenu rozhodnutia colného úradu žalovaným. Žalovaný nepochybil ani v tom, že by pred vydaním rozhodnutia neumožnil účastníkovi konania oboznámiť sa s výsledkami vykonaného dokazovania, pretože žiadne dokazovanie nevykonával. Údaj o množstve cigariet dovezených v objeme vysoko prevyšujúcom deklarovaný plánovaný dovoz cigariet, bol žalobcovi z miestneho zisťovania známy. Napokon žalobca v predmetnej žalobe nespochybňoval tieto informácie vyplývajúce zo zápisníc o miestnom zisťovaní, namietal len skutočnosť, že nemal možnosť sa k záverom uvedeným v odôvodnení rozhodnutia žalovaného vyjadriť. Pokiaľ by správny súd považoval túto žalobnú námietku za relevantnú privodiť zrušenie žalobou napadnutého rozhodnutia, s prihliadnutím na konkrétne okolnosti tejto veci, išlo by o prílišný formalizmus, ktorý by v podmienkach právneho štátu nemal prevládnuť. Žalobca ničím neodôvodňoval ako by sa jeho situácia zmenila k priaznivejšiemu výsledku, pokiaľ by bol oboznámený so skutočnosťami, ktoré mienil žalovaný uviesť v odôvodnení svojho rozhodnutia, pričom tieto skutočnosti mu boli z miestneho zisťovania navyše známe. To, že tvrdenia žalovaného neboli predmetom konania pred colným úradom, je pravdou, pretože tieto tvrdenia sa stali známymi (vznikli) až po vydaní prvostupňového rozhodnutia. 78. Pokiaľ žalobca namietal, že predmetné rozhodnutie je vydané v rozpore s Daňovým poriadkom v súvislosti s tým, že má akoby trvalú povahu a že neumožňuje obnovenie pôvodného stavu v budúcnosti, správny súd poukazuje na závery, ktoré uviedol v bode 65 rozsudku sp. zn. 23S/73/2016-34 zo dňa 24.08.2016. Spôsob zrušenia predbežného opatrenia, či už úplného alebo čiastočného, resp. podmienky straty účinnosti predbežného opatrenia vyplývajú z ustanovení § 50 ods. 5 a ods. 6 Daňového poriadku. Žalobca síce deklaroval, že cigarety značky Laura nebudú uvádzané do daňového voľného obehu, že budú prepustené do colného režimu vývoz a prepravené do miesta výstupu v zmysle § 28 zákona č. 106/2004 Z. z., t. j. do tretej krajiny, a teda nevznikne daňová povinnosť, avšak účelom preventívneho opatrenia v podobe vydania predmetného rozhodnutia je zabezpečenie situácie, ak by bolo porušené to, čo účastník konania deklaruje. Pokiaľ by skutočne došlo k vývozu cigariet tak ako deklaroval žalobca, t. j. realizoval by sa zákonný postup prepravy v pozastavení dane, nevznikla by žalobcovi daňová povinnosť zaplatiť spotrebnú daň, čo by v zmysle právnej úpravy vyústilo do zrušenia predmetného opatrenia. 79. Ani žalobnú námietku o nepreskúmateľnosti rozhodnutia z dôvodu nedostatočného odôvodnenia nepovažuje správny súd za dôvodnú. Žalovaný vo svojom rozhodnutí odôvodnil dostatočným spôsobom, prečo bolo prijaté toto preventívne opatrenie, na základe akých indícií, z ktorých vyplynulo, že existuje zvýšená miera rizikovosti daňového subjektu, t. j. predpoklad, že by mohlo dôjsť k porušeniu daňových predpisov a vzniku nedoplatkov na spotrebnej dani z tabakových výrobkov. Prepojenie prostredníctvom osoby konateľa na daňové subjekty, u ktorých colný úrad eviduje nedoplatky na spotrebných daniach, účelová registrácia žalobcu najskôr ako podnik na výrobu cigár, neskôr na výrobu a skladovanie cigariet, pričom neboli preukázané podmienky na ich výrobu, keďže v daňovom sklade nemal žiadne zariadenie na ich výrobu, nepožiadal o obchodovanie s tabakovou surovinou, ani o vydanie kontrolných známok na cigarety a cigary, skutočnosť, že už dňa 19.01.2016 prijal milión kusov cigariet, teda množstvo, ktoré plánoval doviesť za rok. To sú indície odôvodňujúce vydanie napadnutého rozhodnutia. 80. Rozhodnutie žalovaného v spojení s rozhodnutím colného úradu plne zodpovedá aplikovanej právnej úprave na zistený skutkový stav. V predmetnom prípade neboli skladované cigarety značky L. nijako zabezpečené a prípadným uvedením celého množstva milión kusov do DVO, neukončením prepravy ako deklaroval žalobca, či stratou cigariet z daňového skladu, by vznikla žalobcovi daňová povinnosť vo výške 91 000,- Eur, ktorú by vzhľadom na jeho finančné a majetkové pomery nemohol splniť. Žalovaný nepochybil, ak podporil argumentáciu colného úradu o preukázaní dôvodnej obavy aj uvedením skutočnosti, že žalobca dňa 19.01.2016 prijal 1 milión kusov cigariet, naraz celé množstvo, ktoré plánoval priviesť za celý rok, pričom v ďalšom období dňa 28.01.2016, dňa 09.02.2016 a dňa 11.02.2016 prijal zakaždým po milión kusov cigariet. Z rozhodnutí daňových orgánov je zrejmé, z akých predpokladov vychádzali, ktoré ich doviedli k indícii o zvýšenej miere rizikovosti daňového subjektu a s tým súvisiaceho zvýšeného rizika, že k porušeniu daňových predpisov, a teda aj k vzniku daňovej povinnosti eventuálne následne jej nesplneniu, by skutočne mohlo dôjsť. 81. Na poukazovanie žalobcu na to, že skladovaný tabakový výrobok cigarety značky L. je zabalený, pričom texty na spotrebiteľskom balení sú uvedené len v anglickom jazyku a nie sú opatrené ani kontrolnou známkou, a preto je nemysliteľné, aby boli v tomto stave uvádzané do daňového voľného obehu súd poznamenáva, že toto nie je prekážkou, aby v konečnom dôsledku cigarety mohli byť uvádzané do daňového voľného obehu, resp. že by došlo k ich strate, pretože za uvedenie tabakových výrobkov do daňového voľného obehu je v zmysle § 2 ods. 1 písm. i) zákona č. 106/2004 Z. z. potrebné chápať akékoľvek vyňatie tabakových výrobkov z pozastavenia dane. To, že cigarety nie sú opatrené kontrolnou známkou nie je zárukou toho, že nemôžu byť uvedené do daňového voľného obehu, s čím zákon spája vznik daňovej povinnosti. 82. Správny súd aj po opakovanom posúdení veci dospel k rovnakému záveru, že rozhodnutie žalovaného ako aj jemu predchádzajúce rozhodnutie colného úradu o uložení predbežného opatrenia je vydané v súlade s § 50 ods. 1 Daňového poriadku ako aj s ustanovením § 20 ods. 2 zákona č. 106/2004 Z. z. Žalovaný mal dostatok indícií, z ktorých vyplynulo, že vzhľadom na zvýšenú mieru rizikovosti žalobcu, existuje aj zvýšené riziko, že k porušeniu daňových predpisov a k vzniku nedoplatkov by skutočne mohlo dôjsť. Zrozumiteľným spôsobom žalovaný odôvodnil v čom spočívajú dôvody odôvodnenej obavy. Žalovaný, ako aj prvostupňový orgán, nepochybili, ak napadnutým rozhodnutím bola uložená žalobcovi povinnosť, aby zložil predmetnú peňažnú sumu na účet správcu dane v zmysle § 50 Daňového poriadku. 83. O náhrade trov konania súd rozhodol podľa § 167 ods. 1 SSP a contrario. Žalobcovi, ktorý vo veci nemal úspech nepriznal náhradu trov konania, vrátane trov kasačného konania zastávajúc názor, že správny súd rozhoduje o trovách konania podľa výsledku sporu, pričom žalobca so svojou žalobou nebol úspešný, preto mu nebolo možné priznať náhradu trov konania, a to ani trov kasačného konania, bez ohľadu na výsledok konania pred kasačným súdom. Kasačné konanie je len jednou fázou konania na základe podanej žaloby žalobcom, pričom v predmetnom prípade sa nejedná o konečné rozhodnutie kasačného súdu vo veci, ak ním došlo k zrušeniu rozsudku správneho súdu a vráteniu veci na ďalšie konanie. 84. Rozhodnutie bolo prijaté senátom správneho súdu pomerom hlasov 3:0 (§ 139 ods. 4 SSP). Rozhodnutie bolo prijaté senátom správneho súdu pomerom hlasov 3:0 (§ 139 ods. 4 SSP). Poučenie: Tento rozsudok nadobúda právoplatnosť uplynutím lehoty 30 dní od doručenia rozsudku alebo podaním kasačnej sťažnosti proti tomuto rozsudku (§ 145 ods. 2 písm. a) SSP). Proti tomuto rozhodnutiu je prípustná kasačná sťažnosť (§ 438 ods. 1 SSP, § 439 ods. 1 SSP a § 439 ods. 3 SSP a contr.), ktorá má odkladný účinok (§ 446 ods. 2 písm. a) SSP) . O kasačnej sťažnosti rozhoduje kasačný súd - Najvyšší súd SR (§ 438 ods. 2 SSP). Kasačnú sťažnosť je potrebné podať na Krajskom súde v Banskej Bystrici (§ 444 ods. 1 SSP) v lehote 30 dní od doručenia rozhodnutia oprávnenému subjektu (§ 443 ods. 2 písm. a) SSP). Podľa § 445 ods. 1, 2 SSP, (1) v kasačnej sťažnosti sa musí okrem všeobecných náležitostí podania podľa § 57 uviesť a) označenie napadnutého rozhodnutia, b) údaj, kedy napadnuté rozhodnutie bolo sťažovateľovi doručené, c) opísanie rozhodujúcich skutočností, aby bolo zrejmé, v akom rozsahu a z akých dôvodov podľa § 440 sa podáva (ďalej len "sťažnostné body"), d) návrh výroku rozhodnutia (sťažnostný návrh). (2) Sťažnostné body možno meniť len do uplynutia lehoty na podanie kasačnej sťažnosti. Podľa § 449 ods. 1, 2 SSP, (1) sťažovateľ alebo opomenutý sťažovateľ musí byť v konaní o kasačnej sťažnosti zastúpený advokátom. Kasačná sťažnosť a iné podania sťažovateľa alebo opomenutého sťažovateľa musia byť spísané advokátom. (2) Povinnosti podľa odseku 1 neplatia, ak a) má sťažovateľ alebo opomenutý sťažovateľ, jeho zamestnanec alebo člen, ktorý za neho na kasačnom súde koná alebo ho zastupuje, vysokoškolské právnické vzdelanie druhého stupňa, b) ide o konania o správnej žalobe podľa § 6 ods. 2 písm. c) a d), c) je žalovaným Centrum právnej pomoci.

Zdroj: KAUZIS.SK – https://www.kauzis.sk/judikatura/r/ECLI:SK:KSBB:2020:6019200667.2 (dáta aktuálne k 10. 11. 2026). Záväzné je znenie zverejnené súdom.




